P9_TA(2019)0055

Γενετικώς τροποποιημένη σόγια MON 89788 (MON-89788-1)

Ψήφισμα του Ευρωπαϊκού Κοινοβουλίου της 14ης Νοεμβρίου 2019 σχετικά με το σχέδιο εκτελεστικής απόφασης της Επιτροπής για την ανανέωση της έγκρισης της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένη σόγια MON 89788 (MON-89788-1), σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (D061871/04 — 2019/2857(RSP))

(2021/C 208/02)

Το Ευρωπαϊκό Κοινοβούλιο,

— έχοντας υπόψη το σχέδιο εκτελεστικής απόφασης της Επιτροπής για την ανανέωση της έγκρισης της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένη σόγια MON 89788 (MON-89788-1), σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (D061871/04,

— έχοντας υπόψη τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και ζωοτροφές (1), και συγκεκριμένα το άρθρο 11 παράγραφος 3 και το άρθρο 23 παράγραφος 3,

— έχοντας υπόψη την ψηφοφορία στη μόνιμη επιτροπή για την τροφική αλυσίδα και την υγεία των ζώων κατά το άρθρο 35 του κανονισμού (ΕΚ) αριθ. 1829/2003, στις 30 Απριλίου 2019, όπου δεν εκδόθηκε γνωμοδότηση, και την ψηφοφορία στην επιτροπή προσφυγών στις 5 Ιουνίου 2019, που κατέληξε επίσης σε μη έκδοση γνωμοδότησης·

— έχοντας υπόψη τα άρθρα 11 και 13 του κανονισμού (ΕE) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (2),

— έχοντας υπόψη τη γνωμοδότηση που εκδόθηκε από την Ευρωπαϊκή Αρχή για την Ασφάλεια των Τροφίμων στις 2 Ιουλίου 2008, και δημοσιεύτηκε στις 11 Ιουλίου 2008 (3),

— έχοντας υπόψη τη γνωμοδότηση σχετικά με την ανανέωση που εκδόθηκε από την Ευρωπαϊκή Αρχή για την Ασφάλεια των Τροφίμων στις 17 Οκτωβρίου 2018, και δημοσιεύτηκε 16 Νοεμβρίου 2018 (4),

— έχοντας υπόψη τα προηγούμενα ψηφίσματά του που διατύπωναν αντίρρηση στην έγκριση γενετικώς τροποποιημένων οργανισμών (ΓΤΟ) (5),

— έχοντας υπόψη το άρθρο 112 παράγραφοι 2 και 3 του Κανονισμού του,

— έχοντας υπόψη την πρόταση ψηφίσματος της Επιτροπής Περιβάλλοντος, Δημόσιας Υγείας και Ασφάλειας των Τροφίμων,

A. λαμβάνοντας υπόψη ότι η απόφαση 2008/933/ΕΚ της Επιτροπής (6) ενέκρινε τη διάθεση στην αγορά τροφίμων και ζωοτροφών που περιέχουν, αποτελούνται ή παράγονται από γενετικώς τροποποιημένη σόγια MON 89788 («σόγια MON 89788»)·

B. λαμβάνοντας υπόψη ότι, στις 20 Νοεμβρίου 2017, ο κάτοχος της άδειας, Monsanto Europe S.A./N.V., εξ ονόματος της εταιρείας Monsanto, υπέβαλε στην Επιτροπή αίτηση, σύμφωνα με τα άρθρα 11 και 23 του κανονισμού (ΕΚ) αριθ. 1829/2003, για την ανανέωση της εν λόγω άδειας («αίτηση ανανέωσης»)·

Γ. λαμβάνοντας υπόψη ότι, στις 17 Οκτωβρίου 2018, η Ευρωπαϊκή Αρχή για την Ασφάλεια των Τροφίμων (EFSA) εξέδωσε θετική γνώμη (7), η οποία δημοσιεύθηκε στις 16 Νοεμβρίου 2018, σε σχέση με την ανανέωση της εν λόγω άδειας·

Δ. λαμβάνοντας υπόψη ότι ο κανονισμός (ΕΚ) αριθ. 1829/2003 ορίζει ότι τα γενετικώς τροποποιημένα (ΓΤ) τρόφιμα ή ζωοτροφές δεν πρέπει να έχουν αρνητικές επιπτώσεις στην υγεία των ανθρώπων, των ζώων ή στο περιβάλλον και απαιτεί από την Επιτροπή, κατά τη σύνταξη της απόφασής της, να λαμβάνει υπόψη κάθε συναφή διάταξη του ενωσιακού δικαίου καθώς και άλλους θεμιτούς παράγοντες που αφορούν το υπό εξέταση αντικείμενο·

E. λαμβάνοντας υπόψη ότι η σόγια MON 89788 έχει καταστεί ανθεκτική στα φυτοφάρμακα που έχουν ως βάση τη γλυφοσάτη· λαμβάνοντας υπόψη ότι η σόγια MON 89788 έχει αναπτυχθεί για να προσδώσει αντοχή στη γλυφοσάτη εκφράζοντας την πρωτεΐνη CP4 EPSPS (8)·

Έλλειψη αξιολογήσεων των καταλοίπων γλυφοσάτης και των μεταβολιτών τους

ΣΤ. λαμβάνοντας υπόψη ότι διάφορες μελέτες καταδεικνύουν ότι η καλλιέργεια γενετικώς τροποποιημένων φυτών που είναι ανθεκτικά στα ζιζανιοκτόνα οδηγεί σε μεγαλύτερη χρήση των εν λόγω ζιζανιοκτόνων, εν πολλοίς λόγω της εμφάνισης ζιζανίων ανθεκτικών στα φυτοφάρμακα (9)· λαμβάνοντας υπόψη ότι, ως εκ τούτου, θα πρέπει να θεωρείται αναμενόμενη η έκθεση καλλιεργειών σόγιας MON 89788 σε αυξημένες και επαναλαμβανόμενες δόσεις γλυφοσάτης, πράγμα που θα έχει ενδεχομένως ως αποτέλεσμα η ποσότητα καταλοίπων στη συγκομιδή να είναι μεγαλύτερη·

Ζ. λαμβάνοντας υπόψη ότι εξακολουθούν να υπάρχουν ερωτηματικά ως προς την καρκινογόνο δράση της γλυφοσάτης· λαμβάνοντας υπόψη ότι, τον Νοέμβριο του 2015, η EFSA κατέληξε στο συμπέρασμα ότι, κατά πάσα πιθανότητα, η γλυφοσάτη δεν είναι καρκινογόνα και ότι, τον Μάρτιο του 2017, ο Ευρωπαϊκός Οργανισμός Χημικών Προϊόντων (ECHA) κατέληξε στο συμπέρασμα ότι δεν απαιτείται ταξινόμηση· λαμβάνοντας υπόψη ότι, αντιθέτως, το 2015, ο Διεθνής Οργανισμός Ερευνών για τον Καρκίνο (IARC) —η ειδική υπηρεσία της Παγκόσμιας Οργάνωσης Υγείας για τον καρκίνο— ταξινόμησε την γλυφοσάτη ως ενδεχομένως καρκινογόνα για τον άνθρωπο· λαμβάνοντας υπόψη ότι μια σειρά πρόσφατες επιστημονικές μελέτες που έχουν αξιολογηθεί από ομοτίμους επιβεβαιώνουν το καρκινογόνο δυναμικό της γλυφοσάτης (10)·

H. λαμβάνοντας υπόψη ότι, στα ΓΤ φυτά, ο τρόπος διάσπασης των συμπληρωματικών ζιζανιοκτόνων από το φυτό και η σύνθεση και, κατ’ επέκταση, η τοξικότητα των προϊόντων της διάσπασης («μεταβολίτες») ενδέχεται να καθορίζονται από την ίδια τη γενετική τροποποίηση (11)· λαμβάνοντας υπόψη ότι, σύμφωνα με την EFSA, λείπουν τα τοξικολογικά δεδομένα που επιτρέπουν την αξιολόγηση του κινδύνου για τους καταναλωτές από διάφορα προϊόντα που είναι παράγωγα της γλυφοσάτης και τα οποία είναι σημαντικά για τις ΓΤ καλλιέργειες που είναι ανθεκτικές στη γλυφοσάτη (12)·

Έλλειψη ανώτατων επιπέδων καταλοίπων και σχετικοί έλεγχοι

Θ. λαμβάνοντας υπόψη ότι, σύμφωνα με τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου (13), ο οποίος αποσκοπεί στην εξασφάλιση υψηλού επιπέδου προστασίας των καταναλωτών, θα πρέπει να καθοριστούν ειδικά ανώτατα όρια καταλοίπων (ΑΟΚ) για τα τρόφιμα και τις ζωοτροφές που παράγονται σε τρίτες χώρες, όταν η χρήση φυτοφαρμάκων έχει ως αποτέλεσμα επίπεδα καταλοίπων διαφορετικά από εκείνα που προκύπτουν από τη γεωργική πρακτική που εφαρμόζεται στο εσωτερικό της Ένωσης (14)· λαμβάνοντας υπόψη ότι αυτό πράγματι ισχύει για τα εισαγόμενα ΓΤ φυτά που είναι ανθεκτικά στα ζιζανιοκτόνα, λόγω της αυξημένης ποσότητας ζιζανιοκτόνων που χρησιμοποιούνται στις καλλιέργειες αυτές, σε σύγκριση με τις μη γενετικώς τροποποιημένες καλλιέργειες·

Ι. λαμβάνοντας, ωστόσο, υπόψη ότι, σύμφωνα με την επανεξέταση των υφιστάμενων ΑΟΚ για την γλυφοσάτη που διενήργησε η EFSA το 2018, τα διαθέσιμα δεδομένα δεν ήταν επαρκή για τον προσδιορισμό των τιμών των ΑΟΚ και της εκτίμησης επικινδυνότητας για την γλυφοσάτη όσον αφορά ορισμένα ΓΤ φυτά, συμπεριλαμβανομένης της σόγιας με τροποποίηση EPSPS (15)·

ΙΑ. λαμβάνοντας υπόψη ότι η αξιολόγηση των καταλοίπων ζιζανιοκτόνων και των μεταβολιτών τους σε ΓΤ φυτά δεν εμπίπτει στο πεδίο αρμοδιοτήτων της ομάδας της EFSA για τους γενετικώς τροποποιημένους οργανισμούς, με αποτέλεσμα να μην διενεργείται στο πλαίσιο της διαδικασίας χορήγησης άδειας για τους γενετικώς τροποποιημένους οργανισμούς·

ΙΒ. λαμβάνοντας υπόψη ότι η έλλειψη αναλύσεων σχετικά με τα κατάλοιπα ζιζανιοκτόνων στα ΓΤ φυτά και με τους συναφείς κινδύνους για την υγεία επισημάνθηκε από τις αρμόδιες αρχές πολλών κρατών μελών ως ανησυχητική στις παρατηρήσεις τους σχετικά με την αξιολόγηση κινδύνου της EFSA (16)·

Άλλες παρατηρήσεις

ΙΓ. λαμβάνοντας υπόψη ότι πολλά κράτη μέλη εξέφρασαν την ανησυχία τους για την ποιότητα του σχεδίου περιβαλλοντικής παρακολούθησης μετά τη διάθεση στην αγορά (PMEM), παρατηρώντας, μεταξύ άλλων, ότι δεν ανταποκρίνεται πλήρως στους στόχους που ορίζονται στο παράρτημα VII της οδηγίας 2001/18/ΕΚ του Ευρωπαϊκού Κοινοβουλίου και του Συμβουλίου (17) ή στα σχετικά συμπληρωματικά καθοδηγητικά σημειώματα· Τα κράτη μέλη επίσης σχολίασαν γενικά ότι η παρακολούθηση της σόγιας MON 89788 είναι ανεπαρκής, ότι δεν παρέχει κανένα αξιόπιστο στοιχείο που να καθιστά βάσιμο το συμπέρασμα ότι δεν υπήρξε καμία ανεπιθύμητη επίπτωση στην υγεία ή το περιβάλλον ως αποτέλεσμα της καθιέρωσης και της χρήσης της σόγιας MON 89788 και ότι δεν παρέχει καμία πληροφορία σχετικά με την ασφάλεια της χρήσης της από τα ζώα ή τον άνθρωπο (18)·

ΙΔ. λαμβάνοντας υπόψη ότι η EFSA, ανταποκρινόμενη στις παρατηρήσεις των κρατών μελών, έχει δηλώσει επανειλημμένα ότι θεωρεί ότι απαιτείται περαιτέρω συζήτηση μεταξύ των αιτούντων και της Επιτροπής ως διαχειριστή κινδύνου σχετικά με την πρακτική εφαρμογή του PMEM για τα ΓΤ φυτά που προορίζονται για εισαγωγή και μεταποίηση·

ΙΕ. λαμβάνοντας υπόψη ότι η ομάδα εργασίας για τη βιοτεχνολογία του Γαλλικού Οργανισμού για την υγεία και ασφάλεια των τροφίμων, του περιβάλλοντος και της εργασίας (ANSES) επισημαίνει ότι, επειδή η επανεξέταση από τον αιτούντα της βιβλιογραφίας των επιστημονικών μελετών που έχουν δημοσιευθεί από τότε που εγκρίθηκε για πρώτη φορά η σόγια MON 89788 ήταν πολύ περιοριστική, δεν μπορεί να εξαχθεί κανένα συμπέρασμα για την ασφάλεια της σόγιας MON 89788·

ΙΣΤ. λαμβάνοντας υπόψη ότι η ΓΤ σόγια, όταν καλλιεργείται σε χώρες όπως η Βραζιλία και η Αργεντινή, είναι μία από τις βασικές αιτίες της αποψίλωσης των δασών σε μεγάλη κλίμακα· λαμβάνοντας υπόψη ότι, επιπροσθέτως προς τις υποχρεώσεις της Ένωσης που απορρέουν από τους στόχους βιώσιμης ανάπτυξης των Ηνωμένων Εθνών, τη συμφωνία του Παρισιού για το κλίμα και άλλους διεθνείς στόχους για τη βιοποικιλότητα, η πτυχή αυτή δε λήφθηκε υπόψη στο πλαίσιο της διαδικασίας έγκρισης·

Αντιδημοκρατική διαδικασία λήψης αποφάσεων

ΙΖ. λαμβάνοντας υπόψη ότι η ψηφοφορία της 30ής Απριλίου 2019 στη μόνιμη επιτροπή για την τροφική αλυσίδα και την υγεία των ζώων, που αναφέρεται στο άρθρο 35 του κανονισμού (ΕΚ) αριθ. 1829/2003, δεν οδήγησε σε έκδοση γνωμοδότησης, κάτι που σημαίνει ότι η αδειοδότηση δεν υποστηρίχθηκε από μια ειδική πλειοψηφία των κρατών μελών· λαμβάνοντας υπόψη ότι ούτε η ψηφοφορία της 5ης Ιουνίου 2019 στην επιτροπή προσφυγών, οδήγησε σε γνωμοδότηση·

ΙΗ. λαμβάνοντας υπόψη ότι η Επιτροπή αναγνωρίζει ως προβληματικό (19) το γεγονός ότι εξακολουθεί να εκδίδει αποφάσεις έγκρισης ΓΤΟ χωρίς ειδική πλειοψηφία των κρατών μελών που είναι υπέρ αυτών των αποφάσεων, πράγμα που είναι η απόλυτη εξαίρεση στην περίπτωση της έγκρισης προϊόντων γενικότερα, όμως έχει γίνει ο κανόνας στην περίπτωση της λήψης αποφάσεων σχετικά με την έγκριση ΓΤ τροφίμων και ζωοτροφών· λαμβάνοντας υπόψη ότι ο Πρόεδρος της Επιτροπής έχει αποδοκιμάσει επανειλημμένα την πρακτική αυτή ως αντιδημοκρατική (20)·

ΙΘ. λαμβάνοντας υπόψη ότι, στην 8η κοινοβουλευτική περίοδο, το Ευρωπαϊκό Κοινοβούλιο ενέκρινε συνολικά 36 ψηφίσματα που αντιτίθενται στη διάθεση στην αγορά ΓΤΟ για τρόφιμα και ζωοτροφές (33 ψηφίσματα) και στην καλλιέργεια ΓΤΟ μέσα στην Ένωση (τρία ψηφίσματα)· λαμβάνοντας υπόψη ότι δεν υπήρξε ειδική πλειοψηφία των κρατών μελών υπέρ της έγκρισης οιουδήποτε από αυτούς τους ΓΤΟ· λαμβάνοντας υπόψη ότι, παρά την αναγνώριση των δικών της δημοκρατικών ανεπαρκειών, την έλλειψη στήριξης από την πλευρά των κρατών μελών και τις ενστάσεις του Κοινοβουλίου, η Επιτροπή εξακολουθεί να εγκρίνει ΓΤΟ·

Κ. λαμβάνοντας υπόψη ότι δεν απαιτείται καμία τροποποίηση της νομοθεσίας ώστε η Επιτροπή να είναι σε θέση να μην εγκρίνει ΓΤΟ όταν δεν υπάρχει ειδική πλειοψηφία των κρατών μελών που είναι υπέρ στην επιτροπή προσφυγών (21)·

1. εκτιμά ότι το σχέδιο εκτελεστικής απόφασης της Επιτροπής υπερβαίνει τις εκτελεστικές αρμοδιότητες που προβλέπει ο κανονισμός (ΕΚ) αριθ. 1829/2003·

2. εκτιμά ότι το σχέδιο εκτελεστικής απόφασης της Επιτροπής δεν είναι σύμφωνο με το δίκαιο της Ένωσης, υπό την έννοια ότι δεν συνάδει με τον σκοπό του κανονισμού (ΕΚ) αριθ. 1829/2003, ο οποίος είναι, σύμφωνα με τις γενικές αρχές που καθορίζονται στον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου ( 22 ) , να προσφέρει τη βάση για την εξασφάλιση υψηλού επιπέδου προστασίας της ζωής και της υγείας του ανθρώπου, της υγείας και της καλής διαβίωσης των ζώων, του περιβάλλοντος και των συμφερόντων των καταναλωτών σε σχέση με τα γενετικώς τροποποιημένα τρόφιμα και ζωοτροφές, εξασφαλίζοντας παράλληλα την αποτελεσματική λειτουργία της εσωτερικής αγοράς·

3. ζητεί από την Επιτροπή να αποσύρει την εκτελεστική απόφασή της·

4. επαναλαμβάνει ότι δεσμεύεται να προωθήσει τις εργασίες σχετικά με την πρόταση της Επιτροπής για την τροποποίηση του κανονισμού (ΕΕ) αριθ. 182/2011· καλεί το Συμβούλιο να προχωρήσει επειγόντως τις εργασίες του σε σχέση με την εν λόγω πρόταση της Επιτροπής·

5. καλεί την Επιτροπή, κατά το διάστημα που θα μεσολαβήσει, να σταματήσει να εγκρίνει γενετικώς τροποποιημένους οργανισμούς όταν τα κράτη μέλη δεν εκδίδουν γνώμη στην επιτροπή προσφυγών, είτε για τον σκοπό της καλλιέργειας είτε για τον σκοπό της χρήσης σε τρόφιμα και ζωοτροφές, σύμφωνα με το άρθρο 6 παράγραφος 3 του κανονισμού (ΕΕ) αριθ. 182/2011·

6. καλεί την Επιτροπή να μην εγκρίνει την καλλιέργεια ΓΤ φυτών που είναι ανθεκτικά στα ζιζανιοκτόνα έως ότου διερευνηθούν διεξοδικά και κατά περίπτωση οι κίνδυνοι για την υγεία που συνδέονται με τα κατάλοιπα, πράγμα που απαιτεί πλήρη αξιολόγηση των καταλοίπων που προέρχονται από τον ψεκασμό των ΓΤ καλλιεργειών με συμπληρωματικά ζιζανιοκτόνα, των μεταβολιτών τους και τυχόν συνδυαστικών επιπτώσεων·

7. καλεί την Επιτροπή να εντάξει πλήρως την εκτίμηση επικινδυνότητας της εφαρμογής συμπληρωματικών ζιζανιοκτόνων και των καταλοίπων τους στην εκτίμηση επικινδυνότητας των ανθεκτικών στα ζιζανιοκτόνα γενετικά τροποποιημένων φυτών, ανεξαρτήτως του κατά πόσον το επίμαχο γενετικά τροποποιημένο φυτό προορίζεται για καλλιέργεια στην Ένωση ή για εισαγωγή στην Ένωση με σκοπό τη χρήση του σε τρόφιμα και ζωοτροφές·

8. επαναλαμβάνει την ανησυχία του για το γεγονός ότι η υψηλή εξάρτηση της Ένωσης από τις εισαγωγές ζωοτροφών υπό μορφή σπόρων σόγιας προκαλεί αποψίλωση σε τρίτες χώρες και υπενθυμίζει ότι οι στόχοι βιώσιμης ανάπτυξης των Ηνωμένων Εθνών μπορούν να επιτευχθούν μόνο εάν οι αλυσίδες εφοδιασμού καταστούν βιώσιμες και δημιουργηθούν συνέργειες μεταξύ των πολιτικών ( 23 )

9. καλεί την Επιτροπή να μην εγκρίνει την εισαγωγή ποικιλιών ΓΤ σόγιας, εκτός εάν μπορεί να αποδειχθεί με σαφήνεια ότι η καλλιέργειά τους δε συνέβαλε με άμεσο ή έμμεσο τρόπο στην αποψίλωση των δασών·

10. παροτρύνει την Επιτροπή να αντιμετωπίζει τις υποχρεώσεις της Ένωσης που απορρέουν από διεθνείς συμφωνίες, όπως η συμφωνία του Παρισιού για το κλίμα, η σύμβαση των Ηνωμένων Εθνών για τη βιολογική ποικιλότητα και οι στόχοι βιώσιμης ανάπτυξης των Ηνωμένων Εθνών, ως «σχετικές διατάξεις του ενωσιακού δικαίου» και/ή ως «θεμιτούς παράγοντες» βάσει του κανονισμού (ΕΚ) αριθ. 1829/2003, να τους δίνει το βάρος που τους αξίζει και να γνωστοποιεί τον τρόπο με τον οποίο ελήφθησαν υπόψη στη διαδικασία λήψης αποφάσεων·

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στις κυβερνήσεις και στα κοινοβούλια των κρατών μελών.

(1) ΕΕ L 268 της 18.10.2003, σ. 1.

(2) ΕΕ L 55 της 28.2.2011, σ. 13.

(3) Γνώμη της επιστημονικής ομάδας για τους γενετικώς τροποποιημένους οργανισμούς σχετικά με αίτηση (κωδικός EFSA-GMO-NL-2006-36) για τη διάθεση στην αγορά της ανθεκτικής στο γλυφοσινικό αμμώνιο γενετικώς τροποποιημένης σόγιας MON89788 για χρήση σε τρόφιμα και ζωοτροφές, εισαγωγή και επεξεργασία δυνάμει του κανονισμού (ΕΚ) αριθ. 1829/2003 από την Monsanto, EFSA Journal, (2008)758, σ. 1-23, https://efsa.onlinelibrary.wiley.com/doi/epdf/10.2903/j.efsa.2008.758

(4) Επιστημονική γνώμη σχετικά με την αξιολόγηση της γενετικώς τροποποιημένης σόγιας A2704-12 για ανανέωση άδειας δυνάμει του κανονισμού (ΕΚ) αριθ. 1829/2003 (αίτηση EFSA-GMO-RX-011), EFSA Journal 2018· 16(11): 5468, https://efsa.onlinelibrary.wiley.com/doi/epdf/10.2903/j.efsa.2018.5468

(5) Κατά την 8η κοινοβουλευτική του περίοδο, το Ευρωπαϊκό Κοινοβούλιο ενέκρινε 36 ψηφίσματα που διατύπωναν αντίρρηση στην έγκριση γενετικώς τροποποιημένων οργανισμών. Επιπλέον, κατά την ένατη κοινοβουλευτική του περίοδο, το Κοινοβούλιο ενέκρινε τα ακόλουθα ψηφίσματα:

— Ψήφισμα του Ευρωπαϊκού Κοινοβουλίου της 10ης Οκτωβρίου 2019 σχετικά με το σχέδιο εκτελεστικής απόφασης της Επιτροπής για την έγκριση της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο MZHG0JG (SYN-ØØØJG-2) σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (Κείμενα που εγκρίθηκαν, P9_TA(2019)0028).

— Ψήφισμα του Ευρωπαϊκού Κοινοβουλίου της 10ης Οκτωβρίου 2019 σχετικά με το σχέδιο εκτελεστικής απόφασης της Επιτροπής για την ανανέωση της έγκρισης της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένη σόγια A2704-12 (ACS-GMØØ5-3), σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (Κείμενα που εγκρίθηκαν, P9_TA(2019)0029).

— Ψήφισμα του Ευρωπαϊκού Κοινοβουλίου της 10ης Οκτωβρίου 2019 σχετικά με το σχέδιο εκτελεστικής απόφασης της Επιτροπής για την έγκριση της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο MON 89034 × 1507 × MON 88017 × 59122 × DAS-40278-9, και γενετικώς τροποποιημένο αραβόσιτο που συνδυάζει δύο, τρία ή τέσσερα από τα μονά συμβάντα MON 89034, 1507, MON 88017, 59122 και DAS-40278-9, σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (Κείμενα που εγκρίθηκαν, P9_TA(2019)0030).

(6) Απόφαση 2008/933/ΕΚ της Επιτροπής, της 4ης Δεκεμβρίου 2008, για την έγκριση της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένη σόγια MON89788 (MON-89788-1) σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (ΕΕ L 333 της 11.12.2008, σ. 7).

(7) Επιστημονική γνώμη σχετικά με την αξιολόγηση της γενετικώς τροποποιημένης σόγιας A2704-12 για ανανέωση άδειας δυνάμει του κανονισμού (ΕΚ) αριθ. 1829/2003 (αίτηση EFSA-GMO-RX-011), EFSA Journal 2018· 16(11): 5468, https://efsa.onlinelibrary.wiley.com/doi/epdf/10.2903/j.efsa.2018.5468

(8) Αρχική γνώμη της EFSA, σ. 1.

(9) Βλέπε π.χ. το Bonny, S., Genetically Modified Herbicide-Tolerant Crops, Weeds, and Herbicides: Overview and Impact’, Environmental Management, Ιανουάριος 2016, 57(1), σ. 31-48, https://www.ncbi.nlm.nih.gov/pubmed/26296738 και Benbrook, C.M., «Impacts of genetically engineered crops on pesticide use in the U.S. — the first sixteen years», Environmental Sciences Europe, 28 Σεπτεμβρίου 2012, Vol 24(1), https://enveurope.springeropen.com/articles/10.1186/2190-4715-24-24

(10) Βλέπε π.χ. https://www.sciencedirect.com/science/article/pii/S1383574218300887, https://academic.oup.com/ije/advance-article/doi/10.1093/ije/dyz017/5382278, https://journals.plos.org/plosone/article?id=10.1371/journal.pone.0219610, και https://www.ncbi.nlm.nih.gov/pmc/articles/PMC6612199/

(11) Αυτό ισχύει όντως στην περίπτωση της γλυφοσάτης, όπως αναφέρεται στην δημοσίευση «EFSA Review of the existing maximum residue levels for glyphosate according to Article 12 of Regulation (EC) No 396/2005» (Αξιολόγηση της EFSA σχετικά με τα υφιστάμενα ανώτατα όρια καταλοίπων για τη γλυφοσάτη σύμφωνα με το άρθρο 12 του κανονισμού (ΕΚ) αριθ. 396/2005), EFSA Journal 2018; 16(5):5263. σ. 12, https://www.efsa.europa.eu/fr/efsajournal/pub/5263

(12) EFSA conclusion on the peer review of the pesticide risk assessment of the active substance glyphosate (Συμπέρασμα της EFSA σχετικά με την αξιολόγηση από ομότιμους της εκτίμησης επικινδυνότητας φυτοφαρμάκων όσον αφορά τη δραστική ουσία γλυφοσάτη), EFSA Journal, 2015, 13(11):4302, σ. 3 https://www.efsa.europa.eu/en/efsajournal/pub/4302

(13) Κανονισμός (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα η πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (ΕΕ L 70 της 16.3.2005, σ. 1).

(14) Βλέπε αιτιολογική σκέψη 26 του κανονισμού (ΕΚ) αριθ. 396/2005.

(15) Αιτιολογημένη γνώμη σχετικά με την επανεξέταση των υφιστάμενων ανώτατων ορίων καταλοίπων για την γλυφοσάτη, σύμφωνα με το άρθρο 12 του κανονισμού (ΕΚ) αριθ. 396/2005, EFSA Journal 2018· 16(5):5263, σ. 4. https://doi.org/10.2903/j.efsa.2018.5263

(16) Οι παρατηρήσεις των κρατών μελών σχετικά με την σόγια MON 89788 είναι προσβάσιμες μέσω του μητρώου ερωτήσεων της EFSA: http://registerofquestions.efsa.europa.eu/roqFrontend/login?

(17) Οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ του Συμβουλίου (ΕΕ L 106 της 17.4.2001, σ. 1).

(18) Οι παρατηρήσεις των κρατών μελών σχετικά με την σόγια MON 89788 είναι προσβάσιμες μέσω του μητρώου ερωτήσεων της EFSA: http://registerofquestions.efsa.europa.eu/roqFrontend/login?

(19) Βλέπε π.χ. την αιτιολογική έκθεση της νομοθετικής πρότασης της Επιτροπής που υποβλήθηκε στις 22 Απριλίου 2015 για την τροποποίηση του κανονισμού (ΕΚ) αριθ. 1829/2003 σχετικά με τη δυνατότητα των κρατών μελών να περιορίσουν ή να απαγορεύσουν τη χρήση ΓΤ τροφίμων και ζωοτροφών στην επικράτειά τους, και την αιτιολογική έκθεση της νομοθετικής πρότασης της Επιτροπής που υποβλήθηκε στις 14 Φεβρουαρίου 2017 για τροποποίηση του κανονισμού (ΕΕ) αριθ. 182/2011.

(20) Βλέπε π.χ. την εναρκτήρια δήλωσή του στη σύνοδο Ολομέλειας του Ευρωπαϊκού Κοινοβουλίου, που περιλαμβάνεται στις πολιτικές κατευθυντήριες γραμμές για την επόμενη Ευρωπαϊκή Επιτροπή (Στρασβούργο, 15 Ιουλίου 2014) ή την ομιλία του για την κατάσταση της Ένωσης το 2016 (Στρασβούργο, 14 Σεπτεμβρίου 2016).

(21) Η Επιτροπή «δύναται» να προβεί και δεν προβαίνει σε έγκριση εάν δεν υπάρχει ειδική πλειοψηφία των κρατών μελών που είναι υπέρ στην επιτροπή προσφυγών, σύμφωνα με τον κανονισμό (ΕΕ) αριθ. 182/2011 (άρθρο 6 παράγραφος 3).

(22) Κανονισμός (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ L 31 της 1.2.2002, σ. 1).

(23) Ψήφισμα του Ευρωπαϊκού Κοινοβουλίου της 11ης Σεπτεμβρίου 2018 σχετικά με τη διαφανή και υπεύθυνη διαχείριση των φυσικών πόρων στις αναπτυσσόμενες χώρες: η περίπτωση των δασών (Κείμενα που εγκρίθηκαν, P8_TA(2018)0333), παράγραφος 67.